Uredba Komisije (EGS) št. 3164/89

z dne 23. oktobra 1989

o določitvi podrobnih pravil za uporabo posebnih ukrepov v zvezi s semenom konoplje

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Uredbe Sveta (EGS) št. 3698/88 z dne 24. novembra 1988 o določitvi posebnih ukrepov za seme konoplje [1] in zlasti člena 2(3) Uredbe,

ker morajo v skladu z členom 2 Uredbe Sveta (EGS) št. 1496/89 z dne 29. maja 1988 o določitvi splošnih pravil za dodelitev pomoči za seme konoplje [2] države članice uvesti sistem nadzora, s katerim je mogoče preveriti, ali se površina, na kateri se prideluje seme konoplje in v zvezi s katero je vložen zahtevek za pomoč, ujema s tisto, ki je posejana in požeta, in ali so izpolnjeni pogoji, določeni v zvezi z vsebnostjo opojnih substanc; ker morajo v ta namen vsi proizvajalci vložiti zahtevke za pomoč z navedbo določenih najosnovnejših informacij, ki omogočajo preverjanje; ker je treba poskrbeti za to, da se tako preverjanje izvede zlasti z naključnim pregledom na kraju samem vzorca zadosti reprezentativnega števila zahtevkov za pomoč; ker je treba iz istega razloga določiti podatke, ki jih morajo države članice sporočiti Komisiji;

ker je treba predpisati posebne določbe za primere netočnih izjav s strani proizvajalcev;

ker je za poenostavitev izvajanja sheme treba poskrbeti, da države članice uporabljajo podoben sistem, kot ga je uvedla Uredba Komisije (EGS) št. 1164/89 z dne 28. aprila 1989 o določitvi podrobnih pravil v zvezi s pomočjo za lan za vlakna in konopljo [3];

ker je treba predpisati enotne določbe za plačilo pomoči;

ker se sprožilni dogodek, ki vzpostavi upravičenost do pomoči za konopljo, zgodi, ko je konoplja proizvedena; ker je zelo težko določiti točen datum proizvodnje določene partije; ker so izkušnje pokazale, da se proizvodnja popolnoma zaključi najkasneje v avgustu vsakega leta; ker je za zagotovitev enotnega postopka programa pomoči menjalni tečaj, ki se uporabi za izračunanje zneskov pomoči v nacionalni valuti, tečaj, ki se uporablja na koncu tega meseca;

ker so ukrepi, predvideni s to uredbo, v skladu z mnenjem Upravljalnega odbora za olja in masti,

SPREJELA NASLEDNJO UREDBO:

Člen 1

1. Za potrebe te uredbe pomeni "okvirni pridelek" pridelek konopljinega semena na hektar, opredeljen v določenem tržnem letu glede na eno ali več homogenih proizvodnih območij.

2. Ko se določa okvirni pridelek, se upoštevajo pridelki, ki predstavljajo splošni trend, ugotovljen z naključnimi pregledi, ki jih izvajajo države članice na glavnih proizvodnih območjih.

Ti naključni pregledi se izvajajo na gospodarstvih in se nanašajo na reprezentativni odstotek površin, posejanih s konopljo, ob upoštevanju geografske razširjenosti teh površin.

3. V skladu s postopkom iz člena 38 Uredbe Sveta (EGS) št. 136/66/EGS [4] se vsako leto po spravilu določi eno ali več homogenih proizvodnih območij glede na dejavnike, ki vplivajo na pogoje proizvodnje, in zlasti na podlagi tistih območij, ki so reprezentativni glede na požete površine.

Člen 2

1. Pomoč se dodeli le za površine:

(a) ki so v celoti posejane in požete; in

(b) za katere, je bila predložena:

- izjava o posejanih površinah v skladu s členom 5 Uredbe (EGS) št. 1164/89,

- zahtevek za pomoč v skladu s členom 8 navedene uredbe in členom 3 te uredbe; in

(c) ki so ne glede na člen 5(2) te uredbe upravičene do pomoči iz člena 4 Uredbe Sveta (EGS) št. 1308/70 [5].

2. Vsaka država članica odobri pomoč le za seme konoplje, pridelano na njenem ozemlju.

3. Člen 7 ter drugi pododstavek odstavka 1 in odstavek 4 člena 8 Uredbe (EGS) št. 1164/89 se uporabljajo za pomoč za seme konoplje.

Člen 3

1. Zahtevki za pomoč iz člena 2 vsebujejo vsaj naslednje podatke:

(a) površina, na kateri je bilo seme pridelano;

(b) če je razsemenjevanje izvedel vlagatelj: količina pridelanega semena in kraj, kjer je tako seme spravljeno, ali če je bilo prodano ali dobavljeno, priimek, ime(-na) in naslov kupca skupaj z dobavljenimi količinami;

(c) če razsemenjevanja ni izvedel vlagatelj: kraj, kjer je spravljena konopljina slama, ali če je prodana ali dobavljena, priimek, ime(-na) in naslov kupca skupaj s količino dobavljene slame.

2. Če zahtevek za pomoč ne vsebuje podatkov iz odstavka 1, jih mora vlagatelj poslati pristojnim organom v roku, določenem za predložitev zahtevkov za pomoč.

Člen 4

Menjalni tečaj, ki se uporabi za pomoč, je reprezentativni tečaj, ki velja 1. septembra po začetku vsakega tržnega leta.

Člen 5

1. Za namen preverjanja iz člena 2 Uredbe (EGS) št. 1496/89 države članice izvajajo na kraju samem naključne preglede izvajanja običajnih postopkov v zvezi s spravilom semena konoplje. Ti pregledi se izvedejo vsaj za 5 % zahtevkov za pomoč ob upoštevanju geografske razširjenosti zadevnih površin. Njihov namen je zlasti preveriti, ali je bila konoplja izpuljena ali požeta takoj po končanem formiranju semena.

Če se pojavijo pomembne nepravilnosti pri več kot 6 % izvedenih pregledih, države članice o tem nemudoma obvestijo Komisijo in navedejo, kateri ukrepi so bili sprejeti.

Države članice lahko zahtevajo od proizvajalcev, da predložijo kateri koli dokument, ki se jim zdi potreben.

2. Če preverjanje iz odstavka 1 pokaže, da je površina, za katero je vložen zahtevek za pomoč:

(a) manjša, kot je bila ugotovljena med pregledom, se uporabi ugotovljena površina;

(b) večja, kot je bila ugotovljena med pregledom, brez vpliva na kazni, predvidene z nacionalno zakonodajo, in na določbe iz točke (c), se uporabi ugotovljena površina minus razlika med površino, za katero se vloži zahtevek za pomoč in ugotovljeno površino, razen kadar zadevna država članica šteje razliko za opravičljivo; v takem primeru se uporabi ugotovljena površina;

(c) večja, kot je bila ugotovljena med preverjanjem, in če so bile osebi, ki da zadevno izjavo, površine, navedene v izjavi ali zahtevku, zmanjšane v istem tržnem letu ali prejšnjem letu v skladu z členom 7 ali 8 Uredbe (EGS) št. 1164/89 ali točko (b) tega odstavka, razen kadar zadevna država članica šteje, da je razlika opravičljiva, se zahtevek za pomoč zavrne.

Države članice obvestijo Komisijo o ukrepih, ki jih sprejmejo v skladu s tem odstavkom.

Člen 6

Države članice proizvajalke plačajo pomoč pred 31. marcem po koncu tržnega leta.

Člen 7

1. Pred 15. februarjem vsakega leta države članice proizvajalke obvestijo Komisijo o požetih površinah, količini semen, navedeni v vloženih zahtevkih za pomoč, in rezultatih naključnih pregledov iz člena 1(2).

2. Države članice proizvajalke obvestijo Komisijo najkasneje do konca meseca, ki sledi mesecu, v katerem je bilo izvršeno plačilo pomoči za vsako tržno leto, o površinah, za katere je bila plačana pomoč.

Člen 8

Ta uredba začne veljati dan po objavi v Uradnem listu Evropskih skupnosti.

Uporablja se od tržnega leta 1989/90.

Ta uredba je v celoti zavezujoča in se neposredno uporablja v vseh državah članicah.

V Bruslju, 23. oktobra 1989

Za Komisijo

Ray Mac Sharry

Član Komisije

[1] UL L 325, 29.11.1988, str. 2.

[2] UL L 148, 1.6.1989, str. 3.

[3] UL L 121, 29.4.1989, str. 4.

[4] UL 172, 30.9.1966, str. 3025/66.

[5] UL L 146, 4.7.1970, str. 1.

--------------------------------------------------